D ô V O D O V Á    S P R Á V A

Všeobecná časť

	Cieľom predmetného nariadenia vlády je zmena hraníc Vojenského obvodu Záhorie v zmysle zákona Národnej rady Slovenskej republiky číslo 281/1997 Z. z. o vojenských obvodoch a zákona, ktorým sa mení a dopĺňa zákon č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov za účelom efektívnejšieho využitia územia Vojenského obvodu Záhorie. 
	Vláda Slovenskej republiky prerokovala iniciatívny návrh ministra hospodárstva SR k stavu realizácie budovania Priemyselného parku Záhorie.  Bodom C.1 uznesenia č. 449 zo dňa 25. apríla 2002  uložila ministrovi obrany v termíne do 30.6.2002 predložiť návrh nariadenia vlády na zmenu hraníc Vojenského obvodu Záhorie na rokovanie Rady obrany štátu SR a vlády a následne zabezpečiť v 1. etape odčlenenie územia z Vojenského obvodu Záhorie západne od diaľnice D2 pre Priemyselný park Záhorie vrátane územia vo výmere 4,1681 ha medzi diaľnicou a stavbou Auto priemyselný park Lozorno pre vybudovanie príjazdovej cesty pre priemyselný park.	
Odčlenenie ďalšieho územia  z Vojenského obvodu Záhorie  na východ od diaľnice D2, v rozsahu prerokovanej urbanistickej štúdie pre lokalizáciu Priemyselného parku Záhorie, je podmienené schválením zmien a doplnkov k územno-plánovacej dokumentácii Vyššieho územného celku Bratislavský kraj. Úloha odčleniť toto územie z územia Vojenského obvodu Záhorie je uložená ministrovi obrany SR v bode C.2 uznesenia vlády SR č. 449/2002, a to do štyroch mesiacov od schválenia zmien a doplnkov územno-plánovacej dokumentácie Vyššieho územného celku Bratislavský kraj.
 	Vzhľadom na uvedené sa materiál predkladá  v súvislosti s plnením  bodu C.1 uvedeného uznesenia vlády SR k stavu realizácie budovania Priemyselný parku Záhorie a skutočnosti, že v zmysle platných právnych predpisov je povinnosťou Ministerstva obrany SR zosúladiť právny stav k nehnuteľnostiam,  nachádzajúcim sa západne  od diaľnice D2 vrátane telesa diaľnice. (Príloha č. 1 a 2).
	Odčlenením navrhovaného územia z Vojenského obvodu Záhorie bude možné vysporiadať pozemky pod diaľnicou D2, ktoré sú vo vlastníctve štátu v správe Ministerstva obrany SR, ale v skutočnosti už od vybudovania diaľnice slúžia výlučne verejným účelom a rovnako ako  teleso diaľnice by mali byť v správe Slovenskej správy ciest. Podobne bude možné majetkovoprávne vysporiadať pozemky Továrenskej ulice v Malackách, ktorej časť sa nachádza na území vojenského obvodu ako aj areál Detského domova v Malackách, ktorý je postavený na území vojenského obvodu. Navrhovanou zmenou hranice Vojenského obvodu bude možné realizovať prevod správy majetku jednotlivým subjektom. Ostatné nehnuteľnosti zostanú naďalej  vo vlastníctve štátu. Správa majetku štátu bude riešená  v zmysle bodu B.3 uznesenia vlády SR č.449/2002, podľa platných právnych predpisov ministrom pôdohospodárstva SR a prednostom Okresného úradu v Malackách.
O nepotrebnosti uvedeného územia pre potreby obrany štátu v zmysle uznesenia vlády SR č. 1039/2000 bolo rozhodnuté listom náčelníka Generálneho štábu Armády SR č. p.: ŠbLog- 4347/1 zo dňa 20. júna 2001.	
Vyčlenením uvedeného územia z Vojenského obvodu Záhorie nebudú dotknuté záujmy ozbrojených síl Slovenskej republiky, diaľnica v úseku Lozorno – Veľké Leváre bude prechádzať mimo územia vojenského obvodu a zostávajúce územie Vojenského obvodu Záhorie bude naďalej spĺňať požiadavky kladené na  tento vojenský obvod. Vyčlenené nehnuteľnosti a pozemky sú mimo ohrozených priestorov strelníc a ostatných výcvikových priestorov.
So začlenením uvedených pozemkov zastupiteľské orgány dotknutých obcí vyslovili písomný súhlas.
Ministerstvo financií Slovenskej republiky vyjadrilo v súlade s ustanovením § 51 zákona NR SR č. 303/1995 Z. z. o rozpočtových pravidlách v znení zákona č. 445/2001 Z. z. s návrhom nariadenia vlády SR súhlas na základe rokovania zo dňa 6. júna 2002.

Zhodnotenie finančných, ekonomických, environmentálnych vplyvov a vplyvov na zamestnanosť.

-	Odhad dopadov na verejné financie: nemá vplyv

-	Odhad dopadov na obyvateľov, hospodárenie podnikateľskej sféry a iných právnických osôb: nemá negatívny vplyv

-	Odhad dopadov na životné prostredie: nemá vplyv

-	Odhad dopadov na zamestnanosť: nemá negatívny vplyv

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

2.	Názov návrhu právneho predpisu: nariadenie vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001  Z. z. 
3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis comunautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky, Predkladaný návrh nariadenia vlády svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v  Bielej knihe. Problematika návrhu nariadenia vlády nie je prioritou aproximácie práva ani podľa aktualizovaného znenia NPAA, Partnerstva pre vstup, screeningu, Pravidelnej správy Európskej komisie o stave pripravenosti SR na členstvo v EÚ a Prioritných úloh vlády SR na rok 2002. 
Návrh nariadenia vlády nariadenie vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001 Z. z. nie je úlohou zahrnutou do Plánu legislatívnych úloh vlády Slovenskej republiky na rok 2002,
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné.

4.	Problematika návrhu právneho predpisu nie je upravená v práve Európskych spoločenstiev a v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné.

6.	Gestor: bezpredmetné.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné, žiadny expert sa nezúčastnil pri príprave návrhu nariadenia vlády.

Osobitná časť

	V zmysle § 4 zákona Národnej rady Slovenskej republiky číslo 281/1997 Z. z. o vojenských obvodoch a zákona, ktorým sa dopĺňa zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, bude vyčlenené  celkom 7 964 259 m2 z územia vojenského obvodu a zahrnuté do katastrálnych území jednotlivých susedných obcí nasledovne:
a)	z katastrálneho územia Bažantnica do katastrálneho územia obce Lozorno pozemky s výmerou 243 894 m,2
b)	z katastrálneho územia  Bažantnica do katastrálneho územia obce Plavecký Štvrtok  pozemky s výmerou  1 740 424 m,2
c)	z katastrálneho územia Bažantnica do katastrálneho územia obce Malacky pozemky s výmerou 3 324 195 m,2
d)	z katastrálneho územia Riadok do katastrálneho územia obce Malacky pozemky s výmerou 263 638 m,2
e)	z katastrálneho územia Nivky do katastrálneho územia obce Veľké Leváre pozemky vo výmere 2 392 108 m2.

Z vyčleňovanej výmery  7 964 259 m2 tvoria pozemky pod telesom diaľnice, Továrenskej ulice a areálu Detského domova 829 085 m2 a zostávajú vo vlastníctve štátu,  pre výstavbu príjazdovej cesty pre Auto  priemyselný park Záhorie sa  vyčleňuje územie vo výmere 41 681 m2a pre Priemyselný park Záhorie 4 701 385 m2.